CELEX: 32020D0457
Language: bg
Date: 2020-03-27 00:00:00
Title: Решение (ЕС) 2020/457 на Съвета от 27 март 2020 година за установяване на позицията, която да бъде заета от името на Европейския съюз в рамките на Международния съвет по зърното относно присъединяването на Република Сърбия към Конвенцията за търговията със зърно от 1995 г.

30.3.2020   
               
               
                  BG
               
               
                  Официален вестник на Европейския съюз
               
               
                  L 97/12
               
            
         РЕШЕНИЕ (ЕС) 2020/457 НА СЪВЕТА
         от 27 март 2020 година
         за установяване на позицията, която да бъде заета от името на Европейския съюз в рамките на Международния съвет по зърното относно присъединяването на Република Сърбия към Конвенцията за търговията със зърно от 1995 г.
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално първата алинея на член 207, параграф 4 във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     Конвенцията за търговията със зърно от 1995 г. („Конвенцията“) беше сключена от Съюза с Решение № 96/88/ЕО на Съвета (1) и влезе в сила на 1 юли 1995 г. Конвенцията беше сключена за срок от три години.
                  
               
                     (2)
                  
                  
                     Съгласно член 33 от Конвенцията Международният съвет по зърното може да удължава срока на действие на Конвенцията с последователни периоди, всеки от които не превишава две години. От самото си сключване, Конвенцията и срокът на нейното действие редовно се удължават с допълнителен период от две години. За последно срокът на действие на Конвенцията беше удължен с решение на Международния съвет по зърното на 10 юни 2019 г. (2) и тя продължава да е в сила до 30 юни 2021 г.
                  
               
                     (3)
                  
                  
                     Съгласно член 27, параграф 2 от Конвенцията присъединяването към нея е отворено за правителствата на всички държави, при условията, които Международният съвет по зърното счете за целесъобразни.
                  
               
                     (4)
                  
                  
                     На 1 март 2012 г. Европейският съвет даде на Сърбия статут на страна кандидатка.
                  
               
                     (5)
                  
                  
                     На 23 януари 2020 г. Република Сърбия официално подаде молба за присъединяване към Конвенцията.
                  
               
                     (6)
                  
                  
                     Република Сърбия е основен производител на зърнени култури, и по-специално царевица.
                  
               
                     (7)
                  
                  
                     Целесъобразно е да се установи позицията, която трябва да се заеме от името на Съюза в рамките на Международния съвет по зърното, тъй като присъединяването на Република Сърбия към Конвенцията е в интерес на Съюза,
                  
               ПРИЕ НАСТОЯЩОТО РЕШЕНИЕ:
         
            Член 1
            Позицията, която трябва да се заеме от името на Съюза в рамките на Международния съвет по зърното е да се одобри присъединяването на Република Сърбия към Конвенцията за търговията със зърно от 1995 г.
         
         
            Член 2
            Настоящото решение влиза в сила в деня на приемането му.
         
         
            Съставено в Брюксел на 27 март 2020 година.
            
               
                  За Съвета
               
               
                  Председател
               
               A. METELKO-ZGOMBIĆ
            
         
         
            (1)  Решение 96/88/ЕО на Съвета от 19 декември 1995 г. относно одобряването от Европейската общност на Конвенцията за търговия със зърно и Конвенцията за продоволствената помощ, които съставляват Международното споразумение за зърното от 1995 г. (ОВ L 21, 27.1.1996 г., стр. 47).
         
            (2)  Решение (ЕС) 2019/813 на Съвета от 17 май 2019 г. за позицията, която трябва да се заеме от името на Европейския съюз в рамките на Международния съвет по зърното по отношение на удължаването на срока на действие на Конвенцията за търговията със зърно от 1995 г. (ОВ L 133, 21.5.2019 г., стр. 19).